Trampolino Italia

Trampolino Italia (norsk: Italia-bakken) er en hoppbakke ved byen Cortina d'Ampezzo i Italia. Bakken ligger i forstaden Zuel og har K-punkt 90 meter. Den var arena for skihopping og kombinert under OL i 1956, og tidligere utgaver av bakken ble brukt under VM i 1927 og det senere annullerte VM i 1941.

Tårnet i bakken er av betong, men er hult, ikke massivt. På toppen av tårnet er et oppholdsrom for hopperne. Tribunene på hver side av unnarennet kan romme til sammen 2900 tilskuere, mens det er plass til 40 000 tilskuere rundt sletta. Bakkeprofilen er utarbeidet av ingeniørene Guglielmo Holzner fra Bolzano og FIS' bakkeekspert Reinhard Straumann fra Sveits. Hovedkonstruksjonen av hoppanlegget ble gjort av ingeniørene Holzner, Piero Pozzati, Enzo Mantovani og Luciano Berti.

Bakkerekorden er 92 meter, satt av Roger Ruud (Norge) i verdenscupen 20. desember 1981.

Historie
Den første større hoppbakken i Cortina var Trampolino Franchetti (norsk: Franchetti-bakken), som ble bygd ved Zuel i 1923, med tårn av tre og K-punkt ca. 40 meter. Den ble i 1926 utbygd til K52, og var arena for skihopping under ski-VM året etter. Svenske Tore Edman satte bakkerekord med 54 meter da han ble verdensmester.

Den etter hvert umoderne bakken ble revet i 1939, og den første bakken med navnet Italia ble bygd samme sted, med K75. Denne bakken ble brukt under ski-VM 1941, som senere ble annullert fordi krigen gjorde at så få nasjoner kunne delta. Tyske Sepp Weilers bakkerekord på 76 meter ble senere forbedret til 78 meter av finske Ossi Laaksonen.

I 1955 ble bakken igjen revet og nybygd, foran OL året etter. Den nye bakken ble offisielt innviet 8. desember 1955. Den nye utgaven av bakken hadde offisielt K-punkt 72 meter, mens overgangen til sletta begynte på 86,5 meter (tilsvarende dagens definisjon av K-punktet). Foruten OL, fant det de neste årene sted mange nasjonale og internasjonale renn i bakken. Blant annet ble det første rennet i verdenscupen i hopp arrangert i Trampolino Italia, 27. desember 1979. Det siste verdenscuprennet i bakken ble holdt i 1985, samme år som bakken ble brukt under vinter-Universiaden.

I 1990 utløp bakkens FIS-sertifikat, og siden da har den stått ubrukt.

Viktige renn
 Dato Vinner  Andre Tredje Type renn 2. februar 1927  Tore Edman  Willen Dick  Bertil Carlsson FIS-renn (VM) Februar 1941  Paavo Vierto  Leo Laakso  Sven Selånger VM, senere annullert 5. februar 1956  Antti Hyvärinen  Aulis Kallakorpi  Harry Glaß OL 27. desember 1979  Toni Innauer  Hubert Neuper  Alfred Groyer Verdenscup 21. desember 1980 Avlyst Verdenscup 20. desember 1981  Roger Ruud  Johan Sætre  Masahiro Akimoto Verdenscup 18. desember 1982  Matti Nykänen  Olav Hansson  Per Bergerud Verdenscup 11. januar 1984  Jens Weißflog  Horst Bulau  Klaus Ostwald Verdenscup 8. januar 1985  Roger Ruud  Halvor Persson  Andreas Bauer Verdenscup

Kilder
Skisprungschanzen-Archiv: Cortina d'Ampezzo (besøkt 14. oktober 2011)
Den offisielle rapporten for vinter-OL 1956  (s. 137-155)
GIS: Olympic ski jump "Italia"  (besøkt 14. oktober 2011)
FIS: Resultater  (ikke fullstendig, besøkt 14. oktober 2011)

Kategori:Hoppbakker i Italia
Kategori:Sport i Cortina d'Ampezzo
Kategori:Hoppbakker brukt i OL
Kategori:Vinter-OL 1956
Kategori:Byggverk i Veneto
Kategori:Byggverk fullført i 1923
Kategori:1923 i Italia